ซิตี้แบงก์โชว์ธุรกิจโตพรวด
ลูกค้าใหม่บัตรเครดิตเพิ่ม34% ตั้งเป้ายอดใช้จ่าย7หมื่นล.
24 ส.ค. 2559

ลูกค้าใหม่บัตรเครดิตเพิ่ม34% ตั้งเป้ายอดใช้จ่าย7หมื่นล.
ซิตี้แบงก์รุกพัฒนาดิจิทัลตอบสนองไลฟ์สไตล์ลูกค้า โชว์ครึ่งปีแรกธุรกิจบัตรเครดิต-กดเงินสดโตพรวด มั่นใจครึ่งปีหลังยังแรง 
นางวีระอนงค์ จิระนคร ภู่ตระกูล รองกรรมการผู้จัดการใหญ่ สายงานบุคคลธนกิจ ธนาคารซิตี้แบงก์ เปิดเผยว่า ผลดำเนินงานครึ่งแรกของปี 2559 มียอดลูกค้าใหม่เพิ่มขึ้นทุกผลิตภัณฑ์ โดยจำนวนลูกค้าใหม่บัตรเครดิตเพิ่มขึ้น 34% เรดดี้เครดิต (บัตรกดเงินสด) เพิ่มขึ้น 28% สินเชื่อบุคลเพิ่มขึ้น 26% และลูกค้าใหม่ของซิตี้โกลด์เพิ่มมากขึ้นกว่า 81% และคาดว่าในช่วงครึ่งปีหลังยอดลูกค้าจะเพิ่มขึ้นมากกว่าครึ่งปีแรกจากภาวะเศรษฐกิจเริ่มปรับตัวดีขึ้นและยังคงรักษาอัตราการเติบโตทั้งปีได้อย่างต่อเนื่อง
“ลูกค้าที่สมัครใหม่มียอดการอนุมัติและปฏิเสธในสัดส่วนเท่ากันคือ 50% ของผู้ที่ยื่นขอสมัครใหม่ทั้งหมด เป็นไปตามภาวะปกติส่วนยอดค้างชำระหนี้ยังต่ำกว่าค่าเฉลี่ยของตลาด” นางวีระอนงค์ กล่าว
ทั้งนี้ ในปี 2559 ธนาคารตั้งเป้าหมายยอดค่าใช้จ่ายทุกผลิตภัณฑ์เพิ่มขึ้นอย่างน้อย 10% ของยอดการใช้จ่าย ณ สิ้นปี 2558 อยู่ที่ 2,000 ล้านเหรียญสหรัฐ หรือประมาณ 7 หมื่นล้านบาท โดยครึ่งปีแรกมียอดใช้จ่ายเฉลี่ยต่อบัตรสูงเป็น 2 เท่าของค่าเฉลี่ยในตลาดที่อยู่ที่ประมาณ 6,000 บาท/เดือน และยอดใช้จ่ายในต่างประเทศสูงกว่าตลาดเกือบ 3 เท่า
สำหรับลูกค้าใหม่ของซิตี้โกลด์เพิ่มมากขึ้นกว่า 81% เนื่องจากธนาคารแห่งประเทศไทย (ธปท.) ผ่อนปรนให้มีการลงทุนในต่างประเทศได้มากขึ้น รวมทั้งธนาคารมีการเปิดกองทุนรวมลงทุนในต่างประเทศกว่า 20 กองทุน และให้บริการซื้อขายออนไลน์ ทำให้ลูกค้าสนใจลงทุนมาก โดยเปิดให้บริการมาเพียง 4 เดือนมีพอร์ตลงทุนรวม 50 ล้านเหรียญสหรัฐ หรือประมาณ 1,750 ล้านบาท 
นอกจากนี้ ซิตี้แบงก์ได้พัฒนาระบบดิจิทัล โดยจัดตั้งหน่วยงานซิตี้ฟินเทคขึ้น เพื่อค้นหานวัตกรรมใหม่ทางการเงินมาปรับใช้ในแต่ละประเทศ ตอบสนองความต้องการของลูกค้า เช่น แอพพลิเคชั่นบนโทรศัพท์มือถือแสดงยอดค่าใช้จ่ายผ่านบัตรเครดิตแบบเรียลไทม์ เป็นธนาคารแรก และกรณีที่ลูกค้าต้องการเงินสามารถสมัครขอเปลี่ยนวงเงินสินเชื่อในบัตรเครดิตหรือบัญชีซิตี้เรดดี้เครดิตให้เป็นเงินสด โดยใช้เวลาสมัครออนไลน์เพียง 1 นาที เพื่อรับเงินสดภายในหนึ่งวันทำการ รวมทั้งมีการพัฒนาระบบความปลอดภัยในการทำธุรกรรมทางการเงิน เช่น ระบบสแกนนิ้วมือในการทำธุรกรรม และภายในไตรมาส 4 จะนำระบบเสียงของเจ้าของบัญชีมาเป็นรหัสผ่าน 
“แนวโน้มการทำธุรกรรมผ่านโทรศัพท์มือถือและระบบดิจิทัลของลูกค้ามีมากขึ้นพบว่า ลูกค้าใหม่จะมีการสมัครผ่านทางออนไลน์ เช่น สมัครบัตรเครดิตผ่านออนไลน์เพิ่ม 50% เรดดี้เครดิต 33% และสินเชื่อส่วนบุคคล 12%” นางวีระอนงค์ กล่าว